Tia Maria Rosa

Tia Maria Rosa fit sa prima
de custos logos. Tancas a deghinas,
baccas, belveghes de milli entinas,
giuos e caddos bellos senz’istima:

Teraccos nde teniat a fiottu
ei sas domos fini unu cunventu,
fit pienu a intippu onz’apposentu
de lardu, casu, trigu e de recottu.

Su maridu a giovanu l’est mortu
– prite fidi unu grand’ imbreagone –
ma fit cun sa muzere che anzone
e issa piantu l’hat a pil’issortu.

Si esteit che crobu de nieddu
segundu de sa nostra costumanzia
a piangher sa trista fiudanzia
e a pesare unu poberu piseddu

Chi l’haiat lassadu su biadu:
unu pizzinnu sempre malaìdu
chi pianghiat finz’e a dromidu
e pius de un’ogiu l’est costadu.

Non si perdeit de animu. Si leit
bonos teraccos, massagios, pastores
chi fin de idda nostra sos fiores
e domos e terrinu amministreit.

Ite bos hapo a narrer? Donzi cosa
pariat in valore aumentare:
comente onzi riu andat a mare
fini sos benes cun Maria Rosa.

Su bestiamene sou fruttuale
fit finzas in annadas pius malas.
Curriat sa fama sua a tantas alas
comente sa pius manna prinzipale.

Pro li messare in istiu su ranu
benian a domo sua sos messadores
isculzos, siccos e tribagliadores
dae onzi distante Campidanu.

Cavalleris de sambene hat benìdu
cun bellos caddos e cun frenos d’oro
ma de Maria Rosa cuddu coro
non s’est apertu a nessunu partidu.

Fit tottu pro su fizu e sigomente
lu idiat debile in salude
po nde fagher un’omine ’e virtude
lu mandesit a Roma in continente.

Ma esset s’istudiare o sa natura
dilicada ch’haiat, prestu prestu
desit signu tristu e manifestu
de una tisichenzia segura.

Molzeit, poverittu, a sos vint’annos
laureadu, casi professore.
Immaginade como su dolore
de tia Maria Rosa. Cuddos pannos

Ch’addossu haiat, tingheit ancora.
S’inserreit niedda ind’una istanzia
senz’haer pius in vida un’isperanzia
e non besseit pius a lugh’e fora.

E prestu nde molzeit issa puru
de crepaccoro cun tanta ricchesa,
cun tanta sua grazia e bonesa
chi pianghian sas pedras de su muru.